கோவை மாவட்டத்தில் மேற்கு தொடர்ச்சி மலையையொட்டியுள்ள பகுதிகளில் கடந்த சில நாட்களாக கன மழை பெய்து வருகிறது. இதன் காரணமாக நொய்யல் ஆற்றில் வெள்ள பெருக்கு ஏற்பட்டுள்ளது. குறிப்பாக, திருப்பூர் மாவட்டததிலுள்ள அணைப்பாளையத்திலுள்ள தரைப்பாலம் முற்றிலும் நீரில் மூழ்கியுள்ளது. இதையடுத்து. காலேஜ் ரோட்டிலிருந்து ஆண்டிப்பாளையம் செல்லக்கூடிய ரயில்வே பாலத்தின் பாதையை காவல் துறையினர் தடுப்புகள் அமைத்து போக்குவரத்திற்கு தடை செய்துள்ளனர். இதன் காரணமாக ஆண்டிபாளையம், கல்லூரி சாலைக்கும் இடையில் பணி நிமித்தமாக செல்பவர்கள் பெரும் சிரமத்திற்குள்ளாகி வருகின்றனர். குறிப்பாக, இப்பகுதியில் போக்குவரத்து தடை செய்யப்பட்டுள்ளதால் வாகனங்கள் 10 கிலோ மீட்டர் தூரத்திற்கு சுற்றி செல்ல வேண்டிய நிலை ஏற்பட்டுள்ளது. இதனால் தொழிலாளர்கள் மற்றும் பள்ளி மாணவர்கள் பெரும் சிரமத்திற்கு ஆளாகி வருகின்றனர். அதேநேரம், அணைப்பாளையத்தில் பல ஆண்டுகளாக கட்டப்பட்டு வரும் உயர்மட்ட பாலப் பணிகளை விரைந்து முடித்திருந்தால் இந்த நிலை ஏற்பட்டிருக்காது என பொதுமக்கள் வேதனையோடு தெரிவித்தனர்.